**ΔΙΤΤΟΙ ΛΟΓΟΙ**

**Κανονισμοί**

Ορισμός: Δύο τριμελείς ομάδες μαθητών/-τριών διαφορετικών σχολείων αντιπαρατίθενται δημόσια με επιχειρήματα και αντεπιχειρήματα υπέρ ή κατά μιας δεδομένης θέσης. Οι ομάδες Γυμνασίων και Λυκείων αγωνίζονται χωριστά.

Υλικό: Τα θέματα αντλούνται με κλήρωση από την Τράπεζα Θεμάτων. Κάθε σχολείο υποβάλλει τρία (3) θέματα μια (1) εβδομάδα πριν από την έναρξη των Αγώνων. Οι τελικές Τράπεζες Θεμάτων, που διαμορφώνονται με ευθύνη των διοργανωτών, γνωστοποιούνται στα σχολεία τρεις (3) μέρες πριν από την έναρξη των Αγώνων. Το θέμα κάθε γύρου κληρώνεται και ανακοινώνεται 30 λεπτά πριν από την έναρξή του.

Διεξαγωγή:  Οι Αγώνες διεξάγονται σε τρεις (3) φάσεις: προκριματική φάση (3 γύροι), ημιτελική φάση και τελική φάση. Τα ζευγάρια προκύπτουν από κλήρωση στον πρώτο γύρο και βάσει αποτελεσμάτων στους υπόλοιπους. Με κλήρωση καθορίζεται ποια ομάδα θα υποστηρίξει τη ΘΕΣΗ και ποια την ΑΡΣΗ. Σε περίπτωση ίσου αριθμού νικών μεταξύ δύο ή περισσότερων ομάδων, λαμβάνεται υπόψη η βαθμολογία τους από την προκριματική φάση.

Κατά τη διάρκεια της προετοιμασίας των ομάδων δεν επιτρέπεται η χρήση έντυπων και ηλεκτρονικών πηγών. Κατά τη διάρκεια του αγώνα επιτρέπεται μόνο η χρήση χειρόγραφων σημειώσεων, οι οποίες έχουν συνταχθεί κατά τη διάρκεια της προετοιμασίας. **Η παραβίαση αυτού του κανόνα οδηγεί στην ήττα της ομάδας στον συγκεκριμένο γύρο, ενώ οι ομιλητές/-τριες της ομάδας αυτής αξιολογούνται με ατομική βαθμολογία 50.**

Επιτρέπεται η παρουσία ακροατηρίου αλλά απαγορεύεται οποιαδήποτε παρέμβασή του. Επίσης απαγορεύεται η παρουσία των καθηγητών/-τριών των σχολείων που αγωνίζονται στην αίθουσα.

Την ευθύνη κάθε αγώνα έχει ο/η Πρόεδρος, ο/η οποίος/-α οφείλει να βεβαιώνεται ότι:

α) πριν από την έναρξη

* το θέμα, τα νούμερα των δύο ομάδων σε Θέση και Άρση και τα νούμερα των ομιλητών/-τριών με τη σειρά αγόρευσης είναι γραμμένα στον πίνακα
* οι ομάδες και ο/η χρονομέτρης βρίσκονται στις θέσεις τους

β) κατά τη διάρκεια του αγώνα

* το ακροατήριο και οι συνθήκες στην αίθουσα είναι κατάλληλες
* ο γύρος διεξάγεται ομαλά και σύμφωνα με τους κανόνες

Ευθύνη επίσης του/της Προέδρου είναι να διευθύνει τη συζήτηση για την αξιολόγηση του αγώνα μετά από κάθε γύρο.

*Σειρά των ομιλητών*: Η σειρά με την οποία παίρνουν τον λόγο για αγόρευση οι ομιλητές/-τριες και η χρονική διάρκεια των ομιλιών τους είναι:

• 1ος/-η ομιλητής/-τρια της ΘΕΣΗΣ: 6΄ για το Λύκειο και 5΄ για το Γυμνάσιο

• 1ος/-η ομιλητής/-τρια της ΑΡΣΗΣ: 6΄ για το Λύκειο και 5΄ για το Γυμνάσιο

• 2ος/-η ομιλητής/-τρια της ΘΕΣΗΣ: 6΄ για το Λύκειο και 5΄ για το Γυμνάσιο

• 2ος/-η ομιλητής/-τρια της ΑΡΣΗΣ: 6΄ για το Λύκειο και 5΄ για το Γυμνάσιο

• 3ος/-η ομιλητής/-τρια της ΘΕΣΗΣ (σύνοψη): 4΄

• 3ος/-η ομιλητής/-τρια της ΑΡΣΗΣ (σύνοψη): 4΄

*Υποβολή ερωτήσεων*: Στη διάρκεια των τεσσάρων πρώτων ομιλιών, επιτρέπεται στους/στις ομιλητές/-τριες της αντίπαλης ομάδας να θέσουν ερωτήσεις στον/στην ομιλητή/-τρια. Αυτό ΔΕΝ μπορεί να συμβεί στο πρώτο και στο τελευταίο λεπτό των ομιλιών.

Η ερώτηση δεν πρέπει να υπερβαίνει τα 15 δευτερόλεπτα και να μετατρέπεται σε διάλογο μεταξύ των ομιλητών/-τριών. Ο αριθμός των ερωτήσεων καθορίζεται από την πορεία της επιχειρηματολογίας. Το αίτημα ερώτησης δηλώνεται με ανύψωση του χεριού.

*Ρόλος των ομιλητών/-τριών*: Οι επιμέρους αγορεύσεις πρέπει να έχουν συγκεκριμένη δομή.

• Αγόρευση 1ου/-ης ομιλητή/-τριας ΘΕΣΗΣ: Ο/Η ομιλητής/-τρια ορίζει το θέμα, παρουσιάζει τη θέση της ομάδας του/της και επιχειρηματολογεί υπέρ αυτής παραθέτοντας περισσότερα επιχειρήματα από το/τη δεύτερο/-η ομιλητή/-τρια της ΘΕΣΗΣ. Στο τέλος παρουσιάζει επιγραμματικά τα βασικά σημεία της ομιλίας του.

• Αγόρευση 1ου/-ης ομιλητή/-τριας ΑΡΣΗΣ: Ο/Η ομιλητής/-τρια συμφωνεί ή διαφωνεί με τον ορισμό, παρουσιάζει τη θέση της ομάδας του/της, ανασκευάζει τα επιχειρήματα του/της 1ου/-ης ομιλητή/-τριας της ΘΕΣΗΣ και παρουσιάζει νέα επιχειρήματα. Στο τέλος παρουσιάζει επιγραμματικά τα βασικά σημεία της ομιλίας του.

• Αγόρευση 2ου/-ης ομιλητή/-τριας της ΘΕΣΗΣ: Ο/Η ομιλητής/-τρια αντικρούει την επιχειρηματολογία του/της προηγούμενου/-ης ομιλητή/-τριας και προβάλλει νέα επιχειρήματα. Στο τέλος παρουσιάζει επιγραμματικά τα βασικά σημεία της ομιλίας του/της.

• Αγόρευση 2ου/-ης ομιλητή/-τριας της ΑΡΣΗΣ: Ο/Η ομιλητής/-τρια αντικρούει τα επιχειρήματα του/της προηγούμενου/-ης ομιλητή/-τριας και παραθέτει νέα επιχειρήματα. Στο τέλος παρουσιάζει επιγραμματικά τα βασικά σημεία της ομιλίας του/της.

• Σύνοψη της ΘΕΣΗΣ: Ο/Η ομιλητής/-τριας συνοψίζει τα επιχειρήματα και τα αντεπιχειρήματα της ομάδας του/της **χωρίς να παρουσιάσει νέα**. Δεν παρουσιάζει νέα παραδείγματα ή στατιστικά στοιχεία.

• Σύνοψη της ΑΡΣΗΣ: Ο/Η ομιλητής/-τρια συνοψίζει τα επιχειρήματα και τα αντεπιχειρήματα της ομάδας του/της **χωρίς να παρουσιάσει νέα**. Δεν παρουσιάζει νέα παραδείγματα ή στατιστικά στοιχεία.

Αξιολόγηση:

1. Στην προκριματική φάση οι αγώνες αξιολογούνται από διμελή κριτική επιτροπή, στην ημιτελική από τριμελή και στην τελική από πενταμελή. Σε κάθε επιτροπή ορίζεται ο/η Πρόεδρος ως επικεφαλής της κριτικής επιτροπής.
2. α) Προκριματική Φάση

Μετά τη διεξαγωγή του γύρου ο/η Πρόεδρος και ο/η Κριτής μοιράζονται τις εντυπώσεις τους από τον αγώνα. Η διάρκεια της συζήτησης δεν υπερβαίνει τα 5-7 λεπτά. Μετά τη συζήτηση, **ο Πρόεδρος συμπληρώνει ΕΝΑ Ταχυέγγραφο Προκριματικής Φάσης**. Οι δύο κριτές συναινούν στην απόφαση νίκης/ήττας. Σε περίπτωση διαφωνίας, η απόφαση βαρύνει τον Πρόεδρο. Στο ταχυέγγραφο, συμπληρώνεται μια κοινή βαθμολογία για κάθε ομιλητή/-τρια. Θα πρέπει και οι δύο κριτές να είναι διαλλακτικοί έτσι ώστε να αποφασιστεί μια βαθμολογία που βρίσκει σύμφωνους και τους δύο.

β) Ημιτελική και Τελική Φάση

Μετά τη συζήτηση μεταξύ των τριών (3) ή πέντε (5) κριτών, ο/η Πρόεδρος της επιτροπής συμπληρώνει ΕΝΑ ταχυέγγραφο με την τελική πλειοψηφική απόφαση των μελών για τη νικήτρια ομάδα του αγώνα. Το έγγραφο αυτό ΔΕΝ περιλαμβάνει ατομικές ή συνολικές βαθμολογίες.

1. Αφού έχουν παραδοθεί τα ταχυέγγραφα, στον ελεύθερο χρόνο τους οι κριτές συμπληρώνουν δελτίο αξιολόγησης των ομιλιών, που περιλαμβάνει τις ατομικές βαθμολογίες, τη συνολική βαθμολογία των ομάδων καθώς και περιγραφική αξιολόγηση των ομιλητών/-τριών (δείτε **Φύλλο Αξιολόγησης Προκριματικής Φάσης**). Στην ημιτελική και τελική φάση, το δελτίο περιλαμβάνει ΜΟΝΟ περιγραφική αξιολόγηση των ομιλητών/-τριών (δείτε **Φύλλο Αξιολόγησης Ημιτελικής/Τελικής Φάσης**).
2. α) Κάθε ομιλητής/-τρια βαθμολογείται με **50 – 100 μονάδες**. Η ομάδα βαθμολογείται με το σύνολο των μονάδων των ομιλητών/τριών της. Παρακαλούμε να διαβάσετε προσεκτικά τις περιγραφές στην κλίμακα αξιολόγησης.

β) Οι κριτές πρέπει να αξιολογούν τις αγορεύσεις με βάση τα παρακάτω κριτήρια:

• Περιεχόμενο (Μονάδες: 1-30)

• Δομή (Μονάδες: 1-20)

• Έκφραση (Μονάδες: 1-20)

• Ύφος (Μονάδες: 1-10)

• Συνεργασία (Μονάδες: 1-10)

• Τήρηση κανόνων (Μονάδες 1-10)

Η βαθμολογία μειώνεται, όταν ο/η ομιλητής/-τρια υπερβαίνει τα 15 δευτερόλεπτα.

Είναι καλό κάθε ομιλητής/-τρια να δεχτεί δυο (2) έως τρεις (3) ερωτήσεις και να θέσει αιτήματα ερωτήσεων στους αντιπάλους.

Στον παρακάτω πίνακα αντιστοιχίζεται η περιγραφική με τη βαθμολογική αξιολόγηση.

|  |  |
| --- | --- |
| 95-100 | Εξαιρετικά |
| 88-94 | Πολύ καλά |
| 80-87 | Καλά |
| 71-79 | Αρκετά καλά |
| 63-70 | Ικανοποιητικά |
| 56-62 | Αρκετά ικανοποιητικά |
| 50-55 | Καθόλου καλά |

**Βοηθητικά στοιχεία για την αξιολόγηση:**

1. **Ορισμός**
* Θετικά στοιχεία: Διαγράφει με ακρίβεια τα όρια μέσα στα οποία θα κινηθεί η συζήτηση, διευκρινίζει στοιχεία που απαιτούν επεξήγηση, προσημαίνει την αντιπαράθεση πάνω στο θέμα και υπογραμμίζει εμφατικά τη θέση της ομάδας πάνω σ’ αυτό.